TFG ฟุ้งครึ่งปีหลังรายได้โตต่อเนื่อง ตั้งเป้าปี 61 โตเกิน 20% หลังขยายธุรกิจแปรรูปส่งออก
TFG ฟุ้งครึ่งปีหลังรายได้โตต่อเนื่อง ตั้งเป้าปี 61 โตมากกว่า 20% หลังขยายธุรกิจไก่แปรรูปส่งออก-สุกร-อาหารสัตว์
30 ส.ค. 2560

นายเชิดศักดิ์ กู้เกียรตินันท์ ประธานเจ้าหน้าที่ปฏิบัติการ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า ในช่วงครึ่งหลังของปี 60 บริษัทประเมินแนวโน้มธุรกิจน่าจะเป็นบวก โดยคาดว่ารายได้จะเติบโตต่อเนื่องจากครึ่งแรกของปีที่มีรายได้ 12,052 ล้านบาท โดยทั้งปีนี้คาดว่าจะเติบโตไม่ต่ำกว่า 20% จากปีที่แล้วที่มีรายได้ 20,626 ล้านบาท ตามแผนธุรกิจเชิงรุกที่วางไว้
ส่วนแผนงานในปี 61 บริษัทกำหนดตำแหน่งในตลาด (Market Positioning) เป็น 3X3 เป็นอันดับที่สามของประเทศ ในทั้ง 3 ตลาดของผู้ผลิตอาหารประเภท เนื้อไก่และสุกร ส่งออกไก่แช่แข็ง และ ตลาดผลิตอาหารสัตว์
ทั้งนี้ บริษัทวางแผนธุรกิจ โดยใช้ 3-Dimension Growth Strategy ขยายตลาดสินค้าเดิมและตลาดสินค้าใหม่ โดยมีเป้าหมายรายได้รวมเติบโตไม่ต่ำกว่า 20% จากธุรกิจเดิม และธุรกิจใหม่ไก่แปรรูป (Further) เพื่อส่งออก
แกนที่ 1: ธุรกิจไก่ จะขยายการชำแหละจาก 550,000 ตัวต่อวัน เป็น 600,000 ต่อวันในกลางปี 61 มีเป้าหมายการส่งออก ไก่แช่แข็ง เพิ่ม 25% จาก 32,000 ตันต่อปี ในปี 60 เป็น 40,000 ตันต่อปีในปีหน้า และโรงงานที่กำลังก่อสร้างจะเพิ่มการผลิตไก่แปรรูป ปรุงสุก 10,000 ตัน (40%) จากกำลังการผลิต 25,200 ตันต่อปี  ในปีหน้าหลังเปิดไลน์ผลิต ในไตรมาส 2 เนื่องจากเริ่มการผลิตได้ไม่เต็มปี
แกนที่ 2: ธุรกิจสุกร จะขยายตัวจากปัจจุบัน  70,000 ตัวต่อเดือน (รวมธุรกิจในเวียดนาม) เป็น 80,000 ตัวต่อเดือน โดยจะเพิ่มสัดส่วนสุกรชำแหละจากโรงงานชำแหละที่ขอนแก่น และ ชลบุรี เป็น 40% และ ขยายการขายเข้าสู่ ฟู้ดส์เซอร์วิส และ อุตสาหกรรม เช่นเดียวกับไก่ และ ไส้กรอกในปีนี้
แกนที่ 3: ขยายธุรกิจผลิตอาหารสัตว์ จาก 150,000 ตันต่อเดือนในสิ้นปีนี้ เป็น 200,000 ตันต่อเดือนในไตรมาส 3 ปีหน้า โดยการสร้างโรงงานอาหารสัตว์ใหม่ ขนาด 50,000 ตันต่อเดือน ที่ กาฬสินธุ์–ขอนแก่น
“บริษัทใช้กลยุทธ์การขาย ขายไก่แช่แข็งและแปรรูป ปรุงสุก ที่มุ่งเข้าสู่ตลาดส่งออก ซึ่งมีราคาและกำไรขั้นต้นสูงกว่าตลาดในประเทศ และบริษัทฯได้ขยายตลาดเข้าสู่ ตลาดอุตสาหกรรมผลิตเพื่อส่งออก ตลาดโมเดิร์นเทรด และ ตลาดฟู้ดส์เซอร์วิสอย่างต่อเนื่อง สามารถทำให้มีกำไรขั้นต้นสูงขึ้น”
ขณะที่ ในปี 61 บริษัทจะขยายตลาดสินค้าไก่แช่แข็งส่งออกมากกว่า 25% และขยายตลาด ฟู้ดส์เซอร์วิสปีหน้ามากกว่า 50% จากเป้าหมายเดิม 1,000 ล้านในปีนี้ ทำให้สามารถขายสินค้าในราคาสูงขึ้นและมีเสถียรภาพด้านราคาและคำสั่งซื้อมากขึ้นกว่าการขายหน้าโรงงาน และตลาดในประเทศ
ด้านกลยุทธ์การเงิน บริษัทใช้กลยุทธ์เชิงอนุรักษ์นิยมต่อเนื่อง โดยรักษาสัดส่วนหนี้สินต่อทุนไม่ให้เกิน 2 เท่า จาก 1.48 เท่าเมื่อสิ้นสุดไตรมาส 2/60 โดยรักษาสมดุลระหว่างการสร้างกำไร กับการลงทุน กับการสร้างผลตอบแทนให้กับผู้ถือหุ้น และให้ผลตอบแทนผู้ถือหุ้นในรูปแบบต่างๆ  โดยมีกลยุทธ์สร้างเสริมให้เป็นบริษัทที่มีพื้นฐานธุรกิจแข็งแรงจากความสามารถแข่งขันโดยมีต้นทุนต่ำ และต้นทุนการเงินต่ำไปพร้อมกัน โดยปรับโมเดลธุรกิจและการลงทุนให้เป็น Asset Light Model มากขึ้น และปรับโครงสร้างทางการเงินที่เหมาะสมทั้งระยะสั้นและระยะยาว ให้มีต้นทุนทางการเงินที่ต่ำลงต่อเนื่อง เช่น การออกหุ้นกู้ ระยะ 3 ปี
อย่างไรก็ตาม บริษัทยังต้องระมัดระวังในการบริหารความเสี่ยงรอบด้าน ทั้งราคาตลาดของไก่และสุกร ที่อ่อนไหว ต้นทุนวัตถุดิบนำเข้าและในประเทศ อัตราแลกเปลี่ยน ตลอดจนความเสี่ยงเรื่องคุณภาพการผลิต และ การป้องกันแพร่กระจายของโรค